**Atbildes uz Valsts kases 6.decembra seminārā uzdotajiem jautājumiem**

1.Kā Valsts kasei veicas ar Grāmatvedības uzskaites rokasgrāmatas papildināšanu par pazemes aktīvu atzīšanu (t.sk. uzskaiti, norakstīšanu izstrādes laikā, izslēgšanu un uzkrājumu veidošanu rekultivācijas veikšanai), ko bija plānots papildināt līdz 2024. gadam?

Atbilde: Valsts kontroles ieteikuma ieviešanas termiņš ir 01.01.2025., nevis līdz 2024.gadam. 2025.gada sākumā Valsts kases mājas lapā tiks publicēta aktualizētā Rokasgrāmata.

2.Ja VPC sast.ir iestāde, tad metodiku neizstrādā?

Atbilde: Iestāde izstrādā metodiku to funkciju veikšanai, kuras nodrošina iestāde. Metodiku attiecībā uz funkcijām (piemēram, grāmatvedības uzskaite), kuras nodrošinās Vienotais pakalpojumu centrs, izstrādā VPC.

3.Vai E-rēķinu ieviešana katrā no iestādēm ir jāsaskaņo ar Valsts kasi?

Atbilde: E-rēķinu ieviešana katrā no iestādēm atsevišķi nav jāsaskaņo ar Valsts kasi. Ir noteikts normatīvais regulējums par e-rēķina standartu un saņemšanas kanāliem, kuru iestāde pati arī īsteno. Iestādes, kuras ar 01.01.2025. grāmatvedības pakalpojumu saņems no Valsts kases (VPC), jau ir izveidojušas e-adreses speciālos apakšadresātus e-rēķinu saņemšanai un Valsts kase par to ir informēta. Valsts kase iepirkuma procesā izvēlēsies rēķinu operatoru, kurš centralizētas grāmatvedības ietvaros nodrošinās rēķina apstrādes automatizāciju no e-adreses speciālās apakšadresāta uz Horizon. Dažām no iestādēm vēl būs nepieciešama pieslēguma tehniskā korekcija, bet par šo tiks nosūtīta papildus informācija.

4.Vai tiks papildus piešķirts finansējums par datu sagatavošanu datu migrācijai - finansējums piemaksām.

Atbilde: Finansējums kapacitātes stiprināšanai resoriem, kas saistīts ar darba apjoma pieaugumu pievienojoties VPC, nodrošinot nepieciešamās kompetences finanšu grāmatvedībā (procesu/klasifikatoru salāgošana, datu kārtošana un migrācija u.c.), IT, projektu vadībā, u.c. jomās, tika piešķirts 2024. - 2026.gadam caur starpnozaru prioritāro pasākumu “Vienotā pakalpojuma centra izveide” (<https://tapportals.mk.gov.lv/legal_acts/74b6c98f-e133-4d51-a59b-b47e3ec9de95>).

5.Kāpēc jūs apgalvojat un mājas lapā publicējat informāciju, ka *Government to Business* ir OBLIGĀTA prasība no 2025. gada? GL 3.panta otra daļa – “ar šajā likumā lietoto terminu "uzņēmums" saprot visus šā panta pirmajā daļā minētos likuma subjektus.” Tātad - Uzņēmums GL izpratnē ir arī *Gorvernment*. Pārejas noteikumu 8.punkts nosaka, ka ***Government to Business*** arī ir OBLIGĀTS **tikai no 2026. gada!**

Atbilde: Atbilde tiks sniegta pēc saskaņošanas ar Finanšu ministriju.

6.Diemžēl šodien, 6. decembrī, kad līdz centralizācijas ieviešanai atlikušas vien 13 darba dienas, iestādēm joprojām nav pieejama jaunā Horizon testa vide, un solītās apmācības vēl nav uzsāktas

Atbilde: Esam izsūtījuši informāciju resoru projektu vadītājiem un veidlapas publicētas VK ārējā mājaslapā: <https://www.kase.gov.lv/vienotais-pakalpojumu-centrs/aktualitates/pieteikumi>) -*Pieteikums par centralizētās grāmatvedības un personāla lietvedības informācijas sistēmas lietošanu*. Sākotnēji, uz minētā pieteikuma pamata tiks nodrošināta piekļuve *demo* videi (testa vide) un vēlāk, pamatojoties uz to pašu pieteikumu, tiks piešķirta piekļuve arī produkcijas videi.

Pieteikšanās integrāciju lietotāju izveidei un testam *demo* videi šobrīd daļai iestāžu ir izsūtīts/daļa tiek sūtīti (informācija no Valsts kases jau būs aizpildīta un nodota projektu resoru vadītājiem (trūkstošā informācija pirms parakstīšanas iestādei pašai jāaizpilda), kā arī paralēli izsūtīta arī e-pastā personām, kuras piedalījās intervijās minēto pieteikumu aizpildīšanai). Pieteikums - Apraksts Sistēmas un Pakalpojumu konfigurācijai.

Mācības sākas ar diviem moduļiem 17. un 18. decembrī, par ko 10.dcembrī tika informētas ministrijas.

7.E-rēķinu saņemšana būs tikai caur e-adresi. Vai tomēr varēs sūtīt gan e-adresi, gan e-pastu. Citiem vārdiem sakot e-adrese nav oficiālais e-rēķinu saņemšanas ceļš.

Atbilde: E-adrese ir viens no galvenajiem e-rēķinu saņemšanas kanāliem un tā nākotnē nodrošinās obligāto e-rēķinu nosūtīšanu Valsts ieņēmumu dienestam. Iestādei nav aizliegts izmantot arī citus e-rēķinu saņemšanas kanālus (sistēma – sistēma vai e-pasts). Izmantojot citus e-rēķinu saņemšanas kanālus, iestāde izvērtē drošības, xml validācijas aspektus. Praksē ir piemēri, kad e-rēķins (xml) tiek tehniski sabojāts, ja to pārsūta e-pastā, piemēram, no gmail.com. VPC sniegtā grāmatvedības pakalpojuma klientiem tiks nodrošināta rēķina apstrādes automatizācija no e-adreses speciālās apakšadresāta uz Horizon. Šajā gadījumā, ja iestāde izmantos citus saņemšanas kanālus, tad iestādei pašai ir jānodrošina rēķina ievietošana sistēmā HORIZON.

8.1.Ja aprēķinam līgumsodu, bet neejam uz tiesu, tad nav jāgrāmato?

Atbilde: Līgumsodu par saistību neizpildi uzskaita zembilancē no dienas, kad budžeta iestādei rodas likumīgas tiesības iekasēt attiecīgo līgumsodu, bet bilancē – no dienas, kad līgumsods atbilst MK noteikumu Nr.87 [34. punktā](https://likumi.lv/ta/id/297134#p34) minētajiem nosacījumiem, t.i., tā saņemšana ir droši ticama. Tiesvedība ir viens no iestādes rīcībā esošiem līdzekļiem līgumsoda iekasēšanai, bet tas neietekmē šo ieņēmumu grāmatvedības uzskaiti.

8.2.Ja ir izslēgts konts 2169, kurā tiek uzskaitīti katli, pannas, šķīvji, tējkarotes utml., kur tad tos turpmāk uzskaitīt?

Kur turpmāk uzskaitīt mīksto inventāru un virtuves inventāru, kas bija 2169?

Atbilde: Izmaiņas MK noteikumu Nr. 87 1. pielikumā ir veiktas, ņemot vērā nozaru un pašvaldību priekšlikumus, kas norādīja uz grāmatvedības kontu plāna pārlieku lielo detalizāciju, kas bieži rada neskaidrības un interpretācijas par krājumu uzskaiti konkrētajos grāmatvedības kontos.

Ja iegādātā prece paredzēta iestādes darbības nodrošināšanai un tā pēc savām funkcijām neatšķiras no pamatlīdzekļa, bet tās vērtība ir mazāka par normatīvajos aktos budžeta izdevumu klasifikāciju jomā noteikto vienas aktīva vienības sākotnējās atzīšanas vērtību, tad to uzskaita kontā 2161 “Ilgstoši lietojams inventārs” piemērojot atbilstošo EKK 2300 “Krājumi, materiāli, energoresursi, preces, biroja preces un inventārs, kurus neuzskaita kodā 5000” grupas koda. Ja preces pēc būtības neveic pamatlīdzekļa funkcijas, tad tās uzskaita citā pēc ekonomiskās būtības atbilstošā krājumu kontā, piemēram, 2162 “Apģērbi, apavi, veļa un gultas piederumi” vai 2119 “Pārējie materiāli”.

Iegādātās preces, kuras uzskaita krājumu sastāvā, atzīst izdevumos, preces izlietojot vai izsniedzot lietošanā. Līdz krājumu likvidācijai tos uzskaita daudzuma vienībās.

Pārskata gada beigās iestāde veic mantas inventarizāciju saskaņā ar Grāmatvedības likumu un uz tā pamata izdotiem normatīvajiem aktiem, neatkarīgi no šīs mantas uzskaites vērtības.

8.3.Vai konts 5818 vairs nebūs izmantojams, obligāti būs jāpārgrāmato uz 5817?

Atbilde: Grozījumi MK noteikumos Nr. 87 paredz, ka kontam 5817 “Īstermiņa saistības par pensijām un pabalstiem” ir precizēts apraksts un tajā uzskaita saistības par budžeta iestādes piešķirtajām pensijām un pabalstiem naudas un naturālā veidā. Savukārt kontā 5818 “Saistības par pensiju un pabalstu norēķinu atlikumiem izmaksu iestādēs” uzskaita saistības par izmaksu iestādēs saņemtiem naudas līdzekļiem, kas izmaksājami pensijas vai pabalsta saņēmējiem.

8.4.V12.info 2.un 3.ailes 2024.gada pārskatā jānorāda no 2023.g.pārskata V10.piezīmēm?

Atbilde: Ja iepriekšējā pārskata gadā ir aizpildīti dati piezīmē V10.KORI, tad 2024.gadā koriģē salīdzināmo informāciju (iepriekšējo periodu datus) un aizpilda piezīmi V12.INFO, korekciju uzrādot tā perioda ailē, uz kuru korekcijas attiecas., - 2. vai 3. ailē norāda datus, kas attiecas uz 2022.gadu un iepriekšējiem gadiem, 4. vai 5. ailē norāda datus, kas attiecas uz 2023.gadu.

8.5.Ja mums ir apkures katli un sistēmas, lai nodrošinātu paši savas iestādes ēku apkuri, tad tās jāuzskaita kontā 1220 vai 1239.?

Atbilde: Apkures katlu uzskaita kontā 1239 “Pārējie iepriekš neklasificētie pamatlīdzekļi”, ja tas paredzēts konkrētas ēkas apkures nodrošināšanai.

Aktīvu uzrādīšanai kontā “1220 “Tehnoloģiskās iekārtas un mašīnas” budžeta iestāde izvērtē aktīva iesaisti iestādes funkciju un sniegto pakalpojumu nodrošināšanā un aktīva lietošanas mērķi. Piemēram, iestāde, kuras funkcijas paredz organizēt iedzīvotājiem ūdenssaimniecības, siltumapgādes un sadzīves atkritumu apsaimniekošanas pakalpojumus, šajā kontā uzskaita:  
• ventilācijas, apkures, ūdensapgādes, elektroapgādes iekārtas, elektrouzlādes stacijas;  
• apkures katlus, ūdenssūkņus, kompresorus, ģeneratorus, transformatorus.

9.Bija solīts skaidrojums par Likumiskās lietošanas maksas nosūtīšanas izmaksām. Kur pieejama metodika sūtīšanas izmaksu aprēķinam?

Atbilde: Valsts kasei nav zināms par solījumu izstrādāt šādu metodiku. Lūdzu vērsties pie atbildīgās ministrijas par likuma izstrādi.

10.Vai vadītāja apliecinājumu Valsts kasei būtu jāpamato ar pierādījumiem? Vai vadītājs apliecinājumu var deleģēt citai amatpersonai?

Atbilde: Pamatojoties uz 28.09.2021. MK noteikumu Nr.652 “Gada pārskata sagatavošanas kārtība” regulējumu, vadītāja atbildība par apliecinājumu par gada pārskatā sniegtās informācijas patiesumu ir tieši saistīta ar viņa amata pienākumiem. Lai arī normatīvie akti tieši neaizliedz apliecinājuma parakstīšanas deleģēšanu citai amatpersonai, šāda deleģēšana ir iespējama tikai tad, ja tā skaidri noteikta institūcijas iekšējos normatīvajos aktos vai vadītāja piešķirtajos pilnvarojumos. Tomēr jāuzsver, ka deleģēšana neatbrīvo vadītāju no vispārējās atbildības par apliecinājumā sniegtās informācijas patiesumu un normatīvo aktu ievērošanu.

11.Kurš konsolidēs Kapitālsabiedrību paskatus iestāde vai VPC 2025.gadā!

Atbilde: Vienotā pakalpojumu centra [standartizētie procesi (FG6)](https://www.kase.gov.lv/vienotais-pakalpojumu-centrs/gramatvedibas-uzskaites-pakalpojums/gramatvedibas-uzskaite) nosaka, ka kapitālsabiedrību pārskatu apvienošanu (summēšanu, konsolidāciju) un iesniegšanu (parakstīšanu) ePārskatos veic iestāde.

12.Vai pareizi sapratu, ka daļēji publiski atvasinātajām personām par 2025.gadu būs jāgatavo patstāvīgi GP (iesniedzami līdz 2026.g.aprīlim un obligāti revidenta atzītam (šobrīd mums nav revidents piesaistīts).

Atbilde: Saskaņā ar grozījumiem Likuma par budžetu un finanšu vadību 30.pantā, sākot ar 2025.gadu mēneša, ceturkšņa un gada pārskatus par attiecīgo 2025.gada periodu no valsts budžeta daļēji finansētas atvasinātas personas iesniedz Valsts kasei. Gada pārskatam vai konsolidētajam gada pārskatam pievieno zvērināta revidenta vai zvērinātu revidentu komercsabiedrības ziņojumu par gada pārskata pārbaudi.

13. Jautājums : ar ko atšķiras elektropārvades līnijas (grupa 1.3.2.) no apgaismojuma līnijām (grupa 1.3.3.). Jo pēdējos gados vairs nebūvē apgaismojuma gaisvadu līnijas bet būvē kabeļlīnijas

Atbilde: Inženierbūvi attiecina uz noteiktu būvju klasifikācijas pozīciju, ņemot vērā tās specifisko lietošanas veidu (MK noteikumu Nr.326 9.punkts).  
Izvērtējot inženierbūves lietošanas veidu atbilstoši MK 2018. gada 12. jūnija noteikumos Nr. 326 "Būvju klasifikācijas noteikumi" noteiktajai būvju klasifikācijai, uzskaita to atbilstošajā grāmatvedības kontā saskaņā ar MK noteikumu Nr.87 1. pielikumu un nolietojuma normu nosakot atbilstoši MK noteikumu Nr.87 2.pielikumā noteiktai kategorijai, piemēram, 1.3.2. “Sakaru un elektropārvades līnijas, naftas un gāzes cauruļvadi, ūdensnotekas, novadgrāvji, apūdeņošanas spiedvadi, kontūrgrāvji un susinātājgrāvji” vai 1.3.3. “Ūdensvadu, siltumtrašu, kanalizācijas tīklu un notekūdeņu būves, cauruļvadi un apgaismošanas līnijas”.  
Lai iestāde varētu korekti klasificēt atbilstošo inženierbūvi, iesakām piesaistīt atbilstošās jomas speciālistu viedokļa sniegšanai, kā arī izvērtēt būvju klasifikācijas aprakstu attiecībā uz elektropārvades līniju un apgaismošanas līniju atšķirībām.

Atbildes uz klātienē uzdotiem jautājumiem:

* **Vienotā pakalpojumu centra un klienta saziņas informācijas sistēmas lietotāju tiesību apjoms** ir atkarīgs no lietotājam piešķirtajās tiesībām. Publicētajā pieteikuma veidlapā <https://www.kase.gov.lv/vienotais-pakalpojumu-centrs/aktualitates/pieteikumi> lietotāju lomām ir pievienoti lomu apraksti, piemēram:

A white table with black text

Description automatically generated

* Par LAD fondu informācijas apmaiņu, ir vienošanās par integrācijas izveidi un notiek izstrāde, ko organizē LAD.
* Lēmums par VSAA pensiju, pabalstu aprēķinu un uzskaites SUN sistēmu (pārliks uz Horizon vai saglabās SUN) vēl nav pieņemts.